Sewende woord vir 'n gelukkige lewe
Erediens Sondag 12/03 om 08:30. Teks: Eksodus 20:14, 1 Tessalonisense 4:1-12; Heidelbergse Kategismus Sondag 41. Tema: die sewende woord vir ‘n gelukkige lewe: respek vir liefde
In God se orde van prioriteit volg die heiligheid van die huwelik op die heiligheid van menslike lewe. Ons moet dit nie miskyk nie. Ons moet net so besorg wees oor dit wat die liggaam ontheilig as dit wat die liggaam vernietig. Die Here het ook dan die swaarste straf gestel vir ’n oortreding van die gebod: die dood. “As ’n man betrap word terwyl hy met ’n getroude vrou gemeenskap het, moet hulle altwee sterwe: die man wat met die vrou gemeenskap gehad het, en die vrou (Deut. 22:22).
Hoe sal ons dan hierdie gebod uitlê vandag? Sal ons gaan klippe soek in die tuin om egbrekers te stenig? Die Here Jesus sê: “Julle het gehoor dat aan die mense van die ou tyd gesê is: Jy mag nie egbreek nie. Maar Ek sê vir julle dat elkeen wat na ’n vrou kyk om haar te begeer, reeds in sy hart met haar egbreuk gepleeg het.”
So gesien staan ons almal skuldig voor die gebod en verdien die dood. Ook die sewende gebod wil ’n tugmeester na Christus wees. Dit wil ons wat egbrekers is laat vlug na die Here Jesus wat as waarborg instaan vir ons sonde en wat as bruidegom nooit sy verbond met ons breek nie.
Van ons vra Hy nou om uit dankbaarheid alle onkuise dade, gebare, woorde gedagtes, luste en alles wat ‘n mens daartoe kan verlei hartgrondig te haat (HK 41). Laat ons onsself daartoe beywer, “Want God het ons nie tot onreinheid geroep nie, maar tot heiligmaking (1 Tes. 4:7)”